Chaos in ParkwoodFoto: Twitter via @waseembrown. ŉ Gedeelte van Prince Georgeweg suid van Kaapstad was teen Sondagmiddag gesluit vir verkeer in albei rigtings nadat gewelddadige betogings uitgebreek het tesame met ŉ poging tot grondgryp in die Parkwood omgewing. Prince Georgeweg tussen Hyde- en De Waalweg is met brandende buitebande versper. Die plaaslike raadslid sou glo die gemeenskap Sondagmiddag toespreek. Lt.kol. Andre Traut, woordvoerder van die polisie, het aan Maroela Media gesê die polisie is steeds op die toneel in Parkwood waar gewelddadige inwoners die strate ingevaar het oor ŉ “behuisingskwessie”. “Skade is aan sakeondernemings in die omgewing aangerig. ŉ Ambulans is ook met klippe bestook en sake van kwaadwillige saakbeskadiging is aanhangig gemaak,” het Traut gesê. Volgens hom is niemand tydens die betogings beseer nie en niemand is nog in verband met die voorval in hegtenis geneem nie. “Ons sal in Parkwood aanbly om toe te sien dat orde gehandhaaf word en totdat ons tevrede is dat die omgewing weer rustig is,” het hy gesê. Foto: Twitter via @waseembrown.